钦定古今图书集成/方舆汇编/职方典/第1478卷 > 《天生桥观瀑》毛堪
## 钦定古今图书集成/方舆汇编/职方典/第1478卷 > 《天生桥观瀑》毛堪

天生片石不盈尺，横放山腰接山脉。侧身仰望点苍
高，俯瞰悬崖如斧劈。一隙中飞万斛珠，千层雪浪纷
如席。梅花点点袭人裾，错落瑶华良可惜。马过峻坂
鸣萧寺，旁睨行人多辟易。变幻神奇那可常，兹山终
古无今昔。我来对此融心神，飒飒清风生两腋。划然
一啸四山开，浪涌波湍天地坼。徘徊此际信雄哉，万
里驱车何太迫。静观造化岂人工，吁嗟久矣为形役。
黄石空传佐《汉书》，商山讵假安储䇲。诸葛层城自古
奇，不及天生一片石。吾侪扰扰亦奚为，水活山空鱼
鸟适。闲来携酒坐桥边，逢著樵夫且对奕。